
Az endogen PACAP szerepének vizsgálata ischaemia-reperfusio során a vesében

Bevezetés: A vese ischaemia-reperfusio által előidézett károsodása számos kórállapot, bizonyos műtéti beavatkozások, valamint a vesetranszplantáció elkerülhetetlen velejárója. Korábbi tanulmányunkban kimutattuk az egyéb ischaemiás károsodások csökkentésében már hatékonynak bizonyult fehérje, a PACAP (pituitary adenylate-cyclase activating polypeptide) jelenlétét a vesében, valamint igazoltuk szintjének változását ischaemia-reperfusio során. Jelen tanulmány célja annak vizsgálata, hogy az endogen PACAP befolyásolja-e az ischaemia-reperfusio során kialakuló károsodások mértékét a vesében.
Módszerek: A kísérleti állatok ­–PACAP génhiányos (homozigóta és heterozigóta), valamint vad típusú hím egerek– veséjét 45, illetve 60 percre kirekesztettük a keringésből, majd 2 hét reperfusiót követően a vesék szövettani feldolgozásra kerültek. PAS-haematoxylin festett metszeteken vizsgáltuk a morfológiai eltéréseket (Bowman-tok dilatatio, tubulus dilatatio, thyreoidisatio-szerű elváltozás, lymphocyta és macrophag infiltratio, glycocalyx réteg károsodása), melyek súlyosságát 3 fokozatú skálán értékeltük. A továbbiakban 60 perces ischaemiát és 24 óra reperfusiót elszenvedett vad típusú és homozigóta PACAP génhiányos egerek veséjében tanulmányoztuk a szöveti citokinexpressziót, valamint meghatároztuk az endogen antioxidáns szuperoxid-dizmutáz (SOD) szintjét.
Eredmények: A műtétet követő mortalitás tekintetében nem mutatkozott szignifikáns különbség a vizsgált csoportok között. A szövettani elemzés során a PACAP génhiányos egerek esetén számottevően rosszabb morfológiai képet tapasztaltunk. A legtöbb vizsgált paraméter esetén szignifikánsnak bizonyult a vad típusú és a génhiányos egerek eredménye közti különbség. Ischaemia-reperfusio hatására a homozigóta PACAP génhiányos egerek esetén a citokinexpressziós mintázat jelentős megváltozását észleltük, továbbá a SOD szintje szignifikánsan alacsonyabbnak bizonyult.
Következtetés: Az endogen PACAP teljes és részleges hiányában egyaránt nő a vese ischaemia-reperfusio iránti érzékenysége, súlyosabb a kialakult károsodás mértéke, mely alapján valószínűsíthető az endogen PACAP protektív szerepe a vesében. Azonban további vizsgálatok szükségesek a vesében betöltött pontos funkció megismeréséhez.

